**Likumprojekta „Grozījumi Muzeju likumā”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta „**Grozījumi Muzeju** likumā” (turpmāk – Likumprojekts) mērķis ir pilnveidot valsts muzeju pārvaldību un precizēt muzeju nozares normatīvo regulējumu. Likumprojekts paredz jaunu valsts muzeja juridisko statusu – atvasināta publiska persona, vienlaikus saglabājot šobrīd spēkā esošo regulējumu attiecībā uz muzeju darbību iestāžu statusā. Likumprojekts precizē un papildina Muzeju likumu ar jaunām normām attiecībā uz muzeju akreditācijas procesu, nelikumīgi pārvietotiem un iegūtiem kultūras un dabas priekšmetiem, Nacionālā muzeju krājuma priekšmetu atsavināšanu un izņemšanu, kā arī atsevišķu terminu un jēdzienu lietojumu. Likumprojektā iekļautais regulējums stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts, pamatojoties uz Kultūrpolitikas pamatnostādnēs 2014. – 2020.gadam „Radošā Latvija” (apstiprinātas ar Ministru kabineta 2014.gada 29.jūlija rīkojumu Nr.401) rīcības virzienā „Labvēlīgas vides veidošana kultūras mantojuma saglabāšanai un attīstībai, kā arī jaunu vērtību radīšanai” noteikto 1.2.uzdevumu „Nodrošināt atbalstu kultūras institūciju ilgtspējīgai darbībai”. Likumprojekta izstrāde paredzēta arī saskaņā ar Kultūras pamatnostādnēm 2014. – 2020.gadam „Radošā Latvija” apstiprinātajā „Muzeju nozares stratēģijā 2015. – 2020.gadam” un Latvijas Muzeju padomes darba plānā 2018. – 2022.gadam(1.6.7.punkts – izstrādāt priekšlikumus funkcijām atbilstošam un darbību stimulējošam muzeju juridiskajam statusam). Likumprojekta izstrāde pamatojama arī ar nepieciešamību risināt pretrunu, ko rada likuma „Par interešu konflikta novēršanu valsts amatpersonu darbībā” 14.panta piemērošana attiecībā uz Nacionālajā muzeju krājuma papildināšanu ar kultūrvēsturiskā mantojuma priekšmetiem, kas tiek nodoti muzejiem bez atlīdzības, un nepieciešamība saskaņot normatīvo regulējumu ar 2018.gada 1.novembra likuma „Par 1970.gada 14.novembra UNESCO Konvenciju par kultūras priekšmetu nelikumīgas ievešanas, izvešanas un īpašumtiesību maiņas aizliegšanu un novēršanu”, 2018.gada 1.novembra likuma „Par 1995.gada 24.jūnija UNIDROIT Konvenciju par zagtajiem vai nelikumīgi izvestajiem kultūras priekšmetiem” un 1996.gada 17.decembra likuma „Par 1973.gada Vašingtonas konvenciju par starptautisko tirdzniecību ar apdraudētajām savvaļas dzīvnieku un augu sugām” nosacījumiem, kā arī ar Eiropas Padomes Konvencijas par **noziedzīgiem nodarījumiem, kas saistīti ar kultūras vērtībām,** nosacījumiem. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | ***Likumprojekta nepieciešamība***  ***Muzeju juridiskā darbības forma***  Šobrīd Latvijā saskaņā ar Muzeju likumā noteikto valsts muzejs ir Ministru kabineta izveidota publiska aģentūra (iestāde) vai šīs publiskās aģentūras (iestādes) struktūrvienība, kuras valdījumā nodots muzeja krājums un kura īsteno Muzeju likumā noteiktās funkcijas. Muzeju likumā muzeji tiek klasificēti pēc to dibinātāja, iedalot tos četrās grupās: valsts muzeji, pašvaldību muzeji, autonomie muzeji, privātie muzeji.  No 108 akreditētajiem muzejiem 2019.gada 1.janvārī Latvijā darbojas 16 valsts dibināti un uzturēti muzeji. Kultūras ministrijas padotībā ir 9 muzeji, 7 valsts muzeji atrodas to ministriju administratīvajā pakļautībā, kuru darbības politikas mērķi ir saistīti ar muzeja profilu un misiju. Kopš 2013.gada 1.janvāra visu valsts muzeju juridiskais statuss ir valsts tiešās pārvaldes iestādes, divi muzeji – Latvijas Lauksaimniecības muzejs un K.Ulmaņa piemiņas muzejs „Pikšas” – darbojas kā Valsts tehniskās uzraudzības aģentūras struktūrvienības, Latvijas Ugunsdzēsības muzejs ir Valsts ugunsdzēsības un glābšanas dienesta struktūrvienība. Latvijas Arhitektūras muzejs ir Nacionālā kultūras mantojuma pārvaldes struktūrvienība. Neviens no muzejiem nedarbojas kā publiska aģentūra.  ***Nacionālais muzeju krājums***  Saskaņā ar Muzeju likuma 13.pantu Nacionālais muzeju krājums ir nacionālā bagātība, un tas ir valsts aizsardzībā. Nacionālā muzeju krājuma sastāvs un valsts aizsardzības pienākums nav atkarīgs no Nacionālajā muzeju krājumā ietilpstošo muzeja priekšmetu īpašumtiesībām, kā arī muzeju juridiskā statusa. Proti, atbilstoši Muzeju likuma 13.panta otrajai daļai Nacionālo muzeju krājumu veido trīs avoti: 1) akreditēto valsts muzeju un akreditēto pašvaldību muzeju pamatkrājumi; 2) akreditēto autonomo muzeju un akreditēto privāto muzeju pamatkrājumi – ar Latvijas Muzeju padomes piekrišanu; 3) privātās kolekcijas vai atsevišķi muzejiski priekšmeti (pēc īpašnieka ierosinājuma un ar Latvijas Muzeju padomes piekrišanu). Nacionālā muzeju krājuma statuss pēc būtības nozīmē to, ka Nacionālajā muzeju krājumā iekļautajiem priekšmetiem tiek ierobežotas gan atsavināšanas iespējas (sk. Muzeju likuma 13.panta sestās daļas 1.punktā noteikto aizliegumu atsavināt Nacionālā muzeju krājuma kolekciju atsevišķus priekšmetus), gan apgrūtinājuma darbības ar tiem (sk. Muzeju likuma 13.panta sestās daļas 3.punktā noteikto aizliegumu ieķīlāt Nacionālā muzeju krājuma priekšmetus, kolekcijas, kā arī aizliegumu vērst uz tiem piedziņu pēc kreditora pieprasījuma), gan aprite (pienākums pirms atsavināšanas muzeja priekšmetu piedāvāt citam akreditētam muzejam, to tādējādi saglabājot Nacionālajā muzeju krājumā).  ***Valsts budžeta finansējums***  Muzeju likums nosaka, ka valsts muzejus finansē no valsts budžeta un valsts muzeji var saņemt papildu finanšu līdzekļus arī no citiem avotiem ziedojumu un dāvinājumu veidā, kā arī gūt ienākumus no maksas pakalpojumiem un citiem pašu ieņēmumiem. Muzeju likuma 14.panta pirmajā daļā noteikts precīzs uzskaitījums no valsts budžeta finansējamām izmaksu pozīcijām, t.i.:  1)  muzeja ēku uzturēšanai un restaurēšanai;  2)  telpu īrei, komunālajiem maksājumiem, nodokļu un zemes nomas maksājumiem;  3)  muzeja krājuma papildināšanai (iepirkšanai, ekspedīcijām), saglabāšanai, fiziskajai drošībai (apsardzei, apdrošināšanai un ugunsdrošības tehnikai), kā arī izpētei un izmantošanai;  4)  mikroklimata uzturēšanas iekārtām, muzeja priekšmetu konservācijai un restaurēšanai;  5)  muzeja personāla algošanai;  6)  starptautiskai sadarbībai;  7)  sabiedrības izglītošanai un kultūrvēsturisko vērtību popularizēšanai, veidojot ekspozīcijas un izstādes, kā arī izmantojot citus ar muzeja darbu saistītus izglītošanas un popularizēšanas veidus.  Muzeju funkciju nodrošināšanai tiek plānota gan valsts budžeta dotācija no vispārējiem ieņēmumiem, gan pašu ieņēmumi, kas atbilstoši Likumam par budžetu un finanšu vadību visi ir valsts budžeta līdzekļi, un muzeju kompetencē ir līdzekļu sadale visu funkciju nodrošināšanai. Atbilstoši Muzeju likuma 14.panta otrajai daļai līdzekļi, kas iegūti no maksas pakalpojumiem un citiem pašu ieņēmumiem, tiek ieskaitīti muzeja pamatbudžeta kontā, un var tikt izmantoti muzeja funkciju nodrošināšanai un muzeja darbības attīstībai. Valsts muzeji lielākoties atrodas vēsturiskās ēkās, kuras bez tam ir kultūras pieminekļi, līdz ar to ir nepieciešami ļoti lieli līdzekļi to uzturēšanai, kā arī restaurācijai. Vairāki muzeji atrodas vēsturiskās ēkās, kurās restaurācija un remonti nav veikti kopš 20.gadsimta 90.gadiem un ilgāk. Šādā situācijā muzeji sadala valsts budžeta līdzekļus, lai tiktu nodrošinātas visas funkcijas minimālā līmenī vai arī kādai funkcijai par labu, tādēļ tiek apdraudēta muzeju tālāka attīstība. Tādēļ nenotiek plānveidīgs un regulārs darbs muzeju ēku uzturēšanā un restaurēšanā, tikai atsevišķos gadījumos tiek veikta muzeju krājuma apdrošināšana, nepietiekamā apmērā notiek muzeja krājuma priekšmetu restaurācija. Nepietiekamas valsts dotācijas apstākļos arvien nozīmīgāka kļūst tā budžeta daļa, ko muzeji spēj piesaistīt, sniedzot savus maksas pakalpojumus.  Tabula: Valsts budžeta dotācijas un pašu ieņēmumu attiecība valsts muzejos 2019.gadā (ieņēmumu izpilde).   |  |  |  |  |  | | --- | --- | --- | --- | --- | | **Muzejs** | **Pašu ieņēmumu īpatsvars (procentos)** | **budžets kopā *euro*** | **t.sk. dotācija\*\*\* *euro*** | **t.sk. pašu ieņēmumi *euro*** | | Rakstniecības un mūzikas muzejs\* | 1% | 1 095 194 | 1 080 694 | 14 500 | | Latvijas Nacionālais vēstures muzejs\* | 2% | 2 788 500 | 2 724 569 | 63 931 | | Latvijas Kara muzejs\*\* | 3% | 1 593 325 | 1 551 092 | 42 233 | | Memoriālo muzeju apvienība\* | 5% | 1 014 434 | 964 744 | 49 690 | | Latvijas Sporta muzejs\*\* | 4% | 90 084 | 86 719 | 3 365 | | Paula Stradiņa Medicīnas vēstures muzejs\*\* | 11% | 784 767 | 698050 | 86 717 | | Rīgas vēstures un kuģniecības muzejs\* | 14% | 1 635 841 | 1 403 999 | 231 842 | | Latvijas Nacionālais mākslas muzejs\* | 10% | 8 020 745 | 7 257 951 | 762 794 | | Latvijas Dabas muzejs\*\* | 25% | 825 056 | 615 485 | 209 571 | | Latvijas Etnogrāfiskais brīvdabas muzejs\* | 27% | 1 504 186 | 1 097 816 | 406 370 | | Turaidas muzejrezervāts\* | 60% | 1 686 680 | 668 356 | 1 018 324 | | Rundāles pils muzejs\* | 65% | 3 506 900 | 1 223 273 | 2 283 627 |   \* Valsts kases dati „Kopsavilkuma pārskats par budžeta izpildi” (01.01.2019. – 31.12.2019.).  \*\*Valsts kases dati „Publiskie gada pārskati” /Pārskati un tāmes/ Kopbudžeta izpildes pārskati/ 2019.gada mēneša pārskati/ Decembris/ Valsts budžeta izpilde pa programmām un apakšprogrammām/ Valsts budžeta ieņēmumi un izdevumi operatīvais pārskats (01.01.2019. – 31.12.2019.).  \*\*\*norādītais dotācijas apmērs ietver arī valsts pamatbudžeta savstarpējos transfertus.  Tabulā nav norādīti dati par valsts muzejiem, kuri ir iestāžu struktūrvienības, jo to dotācijas un attiecīgo izdevumu apjoms ir iekļauts kopējā iestādes pamatbudžetā. Līdz ar to šo muzeju dati nav publiski pieejami.  ***Pašu ieņēmumi***  Atbilstoši valsts muzeju juridiskajam statusam to finansēšana un grāmatvedības uzskaite tiek organizēta Likuma par budžetu un finanšu vadību noteiktajā kārtībā, kā arī ievērojot citus valsts tiešās pārvaldes iestāžu darbību reglamentējošos normatīvos aktus. Muzejiem, kuru budžeta ievērojama daļa ir ieņēmumi par sniegtajiem pakalpojumiem, šāds tiesiskais regulējums, kas nepieļauj elastīgu pakalpojumu cenu veidošanu (cenrāži jāapstiprina Ministru kabinetā), nenodrošina operatīvas izmaiņas iestādes budžeta plānos, neparedz progresīvas atalgojuma politikas veidošanu (atalgojuma apmēri katrai amata kategorijai ir noteikti Ministru kabineta noteikumos), neveicina sniegto pakalpojumu kvalitātes uzlabošanu un saimniecisko darbību. Tāpat nav iespējama saimnieciskās darbības rezultātā iegūto līdzekļu uzkrāšana, kas novirzāmi muzeja darbības attīstībai un atslogotu valsts budžetu.  Muzeju iespējas papildināt savu budžetu ar lielāku pašu ieņēmumu apjomu šobrīd būtiski ietekmē sekojoši faktori:   1. muzeja darbības tiesiskais regulējums, kas izriet no muzeja juridiskā statusa (valsts tiešās pārvaldes iestādes); 2. atbilstoši Likuma par budžetu un finanšu vadību 5.panta devītajai daļai valsts tiešas pārvaldes iestāžu maksas pakalpojumu cenrāžus apstiprina Ministru kabinets; 3. maksu par pakalpojumu nosaka atbilstoši Ministru kabineta apstiprinātai metodikai, vienlaikus ievērojot, ka tā nevar pārsniegt ar attiecīgā pakalpojuma sniegšanu saistītās izmaksas (Likuma par budžetu un finanšu vadību 5.panta divpadsmitā un divpadsmitā prim daļa; Ministru kabineta 2011.gada 3.maija noteikumi Nr.333 „Kārtība, kādā plānojami un uzskaitāmi ieņēmumi no maksas pakalpojumiem un ar šo pakalpojumu sniegšanu saistītie izdevumi, kā arī maksas pakalpojumu izcenojumu noteikšanas metodika un izcenojumu apstiprināšanas kārtība” (turpmāk – MK noteikumi Nr.333)). Atzīmējams, ka minēto MK noteikumu Nr.333 8.punkts, kurš paredz, ka ar maksas pakalpojumu sniegšanu saistīto izdevumu apjoms ir plānojams tādā pašā apmērā kā ieņēmumi no sniegtajiem maksas pakalpojumiem, muzeju sniegtajiem pakalpojumiem faktiski nav izpildāms. Ja ieņēmumiem patiesi vajadzētu segt maksas pakalpojumu pašizmaksu, biļešu cena būtu nosakāma neadekvāti augsta un sabiedrībai nepieejama. Vienlaikus MK noteikumu Nr.333 piemērošanas prakse jau šobrīd paredz elastīgu mehānismu maksas pakalpojumu cenrāžu sagatavošanā, piemēram, ietverot cenrādī tādus elastības instrumentus kā tāme, līgumcena, vidējā cena, koeficients, cenu diferencēšana. Tādējādi arī turpmāk pēc muzeju juridiskās statusa maiņas minētie noteikumi būtu piemērojami ar ieteikuma raksturu.   Latvija ir vienīgā valsts Eiropas Savienībā, kurā muzeju maksas pakalpojumi tiek apstiprināti Ministru kabineta līmenī **–** šāda kārtība ir neracionāla un administratīvi sarežģīta, kā arī pēc būtības nesaimnieciska, jo neļauj muzejiem operatīvi regulēt pakalpojumu izcenojumus atbilstoši pieprasījumam.  Lietuvā muzeju maksas pakalpojumu cenrāži netiek apstiprināti ne valdības, ne arī Kultūras ministrijas līmenī. Atbilstoši Lietuvas muzeju likuma 13.panta 9.punktam kultūras ministrs izdod vienu visiem valsts muzejiem saistošu vispārēju maksas pakalpojumu sarakstu. Identiska kārtība noteikta arī Igaunijā – atbilstoši Igaunijas Muzeju likuma 20.panta ceturtajai daļai maksas pakalpojumu sarakstu nosaka ministrs vai – muzeja kā struktūrvienības gadījumā – pārvaldošās iestādes vadītājs. Savukārt konkrētus izcenojumus nosaka attiecīgā muzeja vadītājs. Papildus Igaunijā likuma līmenī regulēti arī atsevišķi izņēmumi – bezmaksas apmeklējumi un pakalpojumi (sk. Igaunijas Muzeju likuma 20.panta trešo daļu). Savukārt attiecībā uz valsts nodibinājumu formā izveidotajiem valsts muzejiem maksas pakalpojumus noteikšana ir vēl brīvāka un pakalpojumu sarakstu un to cenas nosaka tikai un vienīgi paša muzeja pārvaldes institūcijas to statūtos noteiktajā kārtībā (parasti apstiprina Padome pēc muzeja vadītāja priekšlikuma).  Muzeja darbības nodrošināšanā būtiska loma ir muzeja pašu ieņēmumiem par muzeja sniegtajiem maksas pakalpojumiem un saimnieciskajai darbībai, savukārt valsts budžeta dotācija tikai daļēji sedz muzeja darbībai nepieciešamo finansējumu. Muzeja pašreizējais juridiskais statuss – tiešā valsts pārvaldes iestāde – neļauj operatīvi reaģēt uz tirgus situāciju, kaut arī muzeja ieņēmumu struktūrā būtisku ieņēmumu daļu veido pašu ieņēmumi.  Gadījumos, kad valsts muzejs tiek reorganizēts par valsts muzeju – atvasinātu publisku personu, valsts muzeju juridiskā statusa maiņa no valsts tiešās pārvaldes iestādes uz atvasinātu publisko personu, provizoriski var tikt apgrūtināta fiskālās politikas plānošana un rasties fiskālo nosacījumu izpildes riski. Ņemot vērā, ka muzeja reorganizācija iespējama pie nosacījuma, ka muzeja pašu ieņēmumi ilgākā laika periodā ir būtiski lielāki par valsts dotāciju, risku iespējamība ir minimāla. Pēc statusa maiņas valsts muzejam tāpat kā citiem valsts muzejiem (iestādēm) tiks veikta ieņēmumu un izdevumu analītika un vērtēta rezultātu salīdzināšana. Bez tam atbilstoši Likuma par budžetu un finanšu vadību 41.panta septītajai daļai, lai nodrošinātu konsolidētā kopbudžeta kopsavilkuma sagatavošanu, ministrijas un citas centrālās valsts iestādes ne vēlāk kā triju mēnešu laikā pēc gadskārtējā valsts budžeta likuma izsludināšanas iesniedz Finanšu ministrijai informāciju par to padotībā esošo no valsts budžeta daļēji finansēto atvasināto publisko personu apstiprinātajiem budžetiem.  Valsts muzeji – atvasinātas publiskas personas var saņemt valsts budžeta līdzekļus tikai noteiktu valsts pārvaldes funkciju vai uzdevumu nodrošināšanai.  ***Muzeju direktoru iecelšana un to pilnvaru termiņš***  Saskaņā ar Muzeju likuma 11.pantu valsts muzeju direktorus, ņemot vērā Latvijas Muzeju padomes priekšlikumus, pieņem darbā un atbrīvo no darba ministrs, kura padotībā atrodas attiecīgais valsts muzejs. Muzeju direktoriem šobrīd normatīvajos aktos nav noteikts amata pilnvaru termiņa ierobežojums, likums nenosaka arī muzeju direktoru atlases kārtību. Kaut arī praksē pēdējos gados Kultūras ministrija konsekventi izmanto atklāta konkursa procedūru, tomēr Muzeju likumā šāda prasība nav noteikta. Valsts muzeju direktoru neierobežotajam pilnvaru termiņam ir saskatāmi gan pozitīvi, gan negatīvi aspekti. Nav šaubu, ka tikai, pateicoties atsevišķu valsts muzeju direktoru ilgstošai darbībai amatā, vispār ir bijusi iespējama, piemēram, tādu nacionāli nozīmīgu objektu kā Rundāles pils muzeja, Turaidas muzejrezervāta un Latvijas Nacionālā mākslas muzeja u.c. attīstība un īpaši – uzkrātā institucionālā pieredze, kompetence un starptautiskā atpazīstamība. Tomēr demokrātiskas valsts iekārtas principus nodrošina amatpersonu nomaiņa pēc noteikta termiņa. Bez tam jānorāda, ka līdz šim Muzeju likumā nebija noteikts, kā notiek valsts muzeju, kas ir iestādes struktūrvienības, vadītāju pieņemšana darbā un atbrīvošana no darba. Uz valsts muzeja, kas ir iestādes struktūrvienība, direktoru vai vadītāju amata pilnvaru termiņa ierobežojums nav attiecināms, to pieņems darbā un atbrīvos no darba attiecīgās iestādes vadītājs darba tiesiskās attiecības vai civildienesta tiesiskās attiecības regulējošajos normatīvajos aktos noteiktajā kārtībā. Ņemot vērā minēto, Likumprojekta 5.pants paredz precizēt Muzeju likuma regulējumu saistībā ar valsts muzeju direktoru vai vadītāju pieņemšanu darbā un atbrīvošanu no darba.  Igaunijā valsts muzeju direktoriem ir atšķirīga iecelšanas kārtība, kas ir atkarīga no muzeja kā aģentūras vai muzeja kā nodibinājuma statusa. Muzeja – aģentūras gadījumā direktora amatam tiek izsludināts atklāts konkurss (Igaunijas Muzeju likuma 18.panta pirmā daļa), konkursa norise tiek veikta saskaņā ar kultūras ministra vai iestādes vadītāja (ja muzejs darbojas kā iestādes struktūrvienība) apstiprinātu nolikumu, tajā ietverot arī pretendentam izvirzāmās prasības. Darba līgumu ar šāda muzeja direktoru slēdz uz ierobežotu – piecu gadu termiņu, vienlaikus saglabājot iespējas pretendēt uz neierobežotu jaunu līgumu slēgšanu. Savukārt muzeju – nodibinājumu gadījumā atklāta konkursa rezultātā muzeja vadītāju ieceļ muzeja nodibinājuma Padome statūtos noteiktajā kārtībā, un Kultūras ministrija šāda lēmuma pieņemšanā nepiedalās.  Lietuvā 2018.gada maijā veiktie grozījumi Lietuvas Muzeju likumā (7.panta ceturtā daļa) paredz, ka nacionālā, valsts vai pašvaldību muzeju direktoru konkursa kārtībā uz pieciem gadiem ieceļ institūcija, kuras padotībā attiecīgais muzejs atrodas. Direktors var pildīt amata pienākumus ne ilgāk kā divus termiņus pēc kārtas (tātad – ne ilgāk kā 10 gadus). Lietuvas Muzeju likuma 7.panta piektajā daļā salīdzinoši detalizēti ir regulētas arī labas reputācijas prasības muzeju direktoriem un šādu amatu pretendentiem. Interesanti atzīmēt, ka atšķirībā no Igaunijas un Latvijas, Lietuvā Kultūras ministrija apstiprina arī muzeja vadītāja vietnieku, kurš veic galvenā krājuma glabātāja pienākumus (Lietuvas Muzeju likuma 13.panta 7.punkts).  ***Muzeja konsultatīvā padome***  Šobrīd Muzeju likums nenosaka pienākumu muzeja direktoram vai vadītājam izveidot konsultatīvu padomi attiecīgajam muzejam, arī Likumprojekts neparedz, ka ikvienam muzejam obligāti ir jāveido šāda padome. Taču prakse liecina, ka atsevišķos gan valsts, gan pašvaldības, gan autonomajos muzejos saskaņā ar to darbību regulējošajiem normatīvajiem aktiem darbojas muzeju atbalstošas organizācijas, kuras sniedz konsultācijas muzeja attīstības jautājumos. Likumprojekta mērķis ir rosināt arvien vairāk un vairāk muzejiem veidot šādas padomes, iesaistot vietējās sabiedrības pārstāvjus un nepieciešamo nozaru speciālistus muzeja darbības attīstības jautājumu risināšanā, īpaši gadījumos, kad muzejā strādā tikai viens vai divi speciālisti. Muzejos, kuros ir izveidotas šādas padomes, tās funkcijas tipiski ietver konsultācijas muzeja darba efektivizēšanai šādās jomās:   1. muzeja stratēģisko un kārtējā gada aktivitāšu plānu un ziņojumu izskatīšana un apstiprināšana; 2. muzeja krājuma, pētniecības un komunikācijas politiku apspriešana un saskaņošana; 3. konsultācijas muzeja profesionālās attīstības jautājumos; 4. priekšlikumu izstrāde projektiem, kas saistīti ar muzeja darbību un to finansēšanu; 5. muzeja organizatoriskās struktūras izvērtēšana; 6. priekšlikumu izstrāde muzeja personāla attīstībai u.c.   ***Muzeju izmantotie īpašumi un to attīstīšana***  Šobrīd valsts muzeji Latvijā izmanto gan valsts īpašumā esošas telpas un ēkas, gan pašvaldību (lielākā daļa pieder Rīgas pilsētai un/vai Rīgas pilsētas kapitālsabiedrībai „Rīgas nami”), gan privātpersonu īpašumā esošas telpas un ēkas. Saskaņā ar programmu „Mantojums 2018. Kultūras infrastruktūras uzlabošanas programma 2006. – 2018.gadam” (apstiprināta ar Ministru kabineta 2006.gada 16.maija rīkojumu Nr.347, turpmāk – programma Mantojums 2018) valsts īpašumā un Kultūras ministrijas valdījumā esošie kultūras infrastruktūras objekti tika nodoti Finanšu ministrijas valdījumā (Ministru kabineta 2006.gada 9.maija rīkojums Nr.319 „Par Valsts nekustamā īpašuma vienotas pārvaldīšanas un apsaimniekošanas koncepciju”), atsevišķi no tiem iekļauti arī valsts akciju sabiedrības „Valsts nekustamie īpašumi” pamatkapitālā. Atbilstoši programmā Mantojums 2018 paredzētajam, lai veiktu kultūras infrastruktūras uzlabošanu, Kultūras ministrija sadarbībā ar valsts akciju sabiedrību „Valsts nekustamie īpašumi” veic programmas Mantojums 2018 īstenošanu – valsts akciju sabiedrība „Valsts nekustamie īpašumi” veic kultūras infrastruktūras atjaunošanu, restaurāciju un remontu, bet Kultūras ministrija no valsts akciju sabiedrības „Valsts nekustamie īpašumi” nomā nekustamos īpašumus. Attiecīgi nomas maksa tiek noteikta, vadoties pēc konkrētajā kultūras objektā veiktajiem darbiem.  Attiecībā uz Kultūras ministrijas nodotajiem nekustamajiem īpašumiem atzīmējams:   1. kopumā lielākā daļa īpašumu ir nodota tālāk valsts muzejiem – iestādēm uz apsaimniekošanas līguma pamata (ja attiecīgajā ēkā netiek plānoti apjomīgi kapitālieguldījumi). Sakarā ar Kultūras ministrijas resora nepietiekamo finansējumu nomas maksu segšanai, tai skaitā uzkrājumu veidošanai kapitālajiem un kārtējiem remontdarbiem, Kultūras ministrija nodrošina īpašumu uzturēšanas (lietošanas) izdevumu segšanu; 2. finansiāli apjomīgākais un finanšu resursu ziņā ietilpīgākais projekts ir programmas Mantojums 2018 ietvaros īstenotās Rīgas Biržas ēkas piemērošana Latvijas Nacionālā mākslas muzeja vajadzībām; 3. pēdējo desmit gadu laikā (arī pēc nodošanas valsts akciju sabiedrībai „Valsts nekustamie īpašumi”) starp kultūras nozarēm tieši muzeju nozarei ir piesaistīts lielākais infrastruktūras ieguldījumu apjoms no dažādiem avotiem un, kaut arī vēl joprojām muzeju nozarē ir vairākas ēkas, kurās vēl nav veikti nepieciešamie ieguldījumi, vai kuras ir aktīvā būvniecības vai projektēšanas stadijā (Arsenāla ēkas projektēšana, bijušā Rakstniecības un mūzikas muzeja ēka, Latvijas Nacionālā vēstures muzeja – Rīgas pils Konventa daļa), kopumā ieguldījumu apjoms ir bijis ļoti ievērojams; 4. praksē muzejos veidojas problēmsituācijas, jo finansējuma trūkuma dēļ muzeji neslēdz nomas līgumus ar valsts akciju sabiedrību „Valsts nekustamie īpašumi”, tādējādi neveidojot uzkrājumus kapitālajiem un kārtējiem remontdarbiem. Saskaņā ar noslēgtajiem apsaimniekošanas un lietošanas līgumiem pašu muzeju kompetencē ir nodrošināt to lietoto nekustamo īpašumu apsaimniekošanu, inženiertīklu remontu un uzturēšanu kārtībā atbilstoši normatīvo aktu prasībām un līguma noteikumiem.   Lietuvā šāda centralizācija nav notikusi. Igaunijā situācija ir līdzīga kā Latvijā. Lietuvā muzeju ēkas pieder valstij un muzeji tos pārvalda un apsaimnieko saskaņā ar vispārējo regulējumu atbilstoši Lietuvas Republikas likumam „Likums par valsts un pašvaldību īpašuma pārvaldīšanu, izmantošanu un atsavināšanu”. Atbilstoši Lietuvas kolēģu sniegtajai informācijai, praksē faktiski nav gadījumu, kad valsts muzeji lietotu citām juridiskajām vai fiziskajām personām piederošas telpas. Citu personu īpašumā esošas telpas var tikt nomātas tikai atsevišķiem īstermiņa pasākumiem. Ņemot vērā, ka ēkas apsaimnieko paši muzeji, praksē nav nepieciešamība un netiek slēgti nekāda veida līgumi par nekustamajiem īpašumiem. Jāvērš uzmanība, ka Lietuvas juridiskā konstrukcija – valsts iestādes – muzeji kā juridiskās personas pieļauj pašiem muzejiem reģistrēt īpašumtiesības uz nekustamajiem īpašumiem atbilstoši valdības rīkojumiem.  Tādējādi Lietuvas muzeji paši ir atbildīgi par nepieciešamo investīciju un kapitālieguldījumu piesaisti. Praksē muzeji savus infrastruktūras attīstības plānus iesniedz Kultūras ministrijai, kura apkopo informāciju un attiecīgi plāno investīcijas: a) valsts budžeta investīciju programmas ietvaros vai b) Eiropas Savienības dažādu fondu darbības programmās. Ja finansējums ir iezīmēts kādā no investīciju programmām, muzejs pats ir atbildīgs par pilnu projekta vadību, tai skaitā būvniecības darbiem.  Savukārt Igaunijā no 2001.gada ir notikusi valstij piederošo kultūras infrastruktūras objektu pārvaldīšanas un apsaimniekošanas centralizācija, tos nododot valsts kapitālsabiedrībai „Riigi Kinnisvara Aktsiaselts” (valsts nekustamo īpašumu apsaimniekotājs). Investīciju piesaiste kultūras objektiem pamatā tiek veikta no valsts budžeta līdzekļiem un to plānošana ir Kultūras ministrijas, muzeja un centralizētā apsaimniekotāja kopīga atbildība. Praksē muzeji projektus paši nevada, to nodrošina centralizētais apsaimniekotājs.  **Apskatot galvenos muzeju darbības aspektus (funkcijas, krājuma regulējums, pakalpojumi un pašu ieņēmumu izlietošana, muzeju pārvaldība) secināms, ka Latvijā ir administratīvi sarežģītākais un birokrātiskākais muzeju regulējums starp Baltijas valstīm**. Kaut arī muzeju pamatfunkcijas visās valstīs ir līdzīgas un atbilst starptautiskajai praksei, to praktiskā īstenošana Latvijā ir ievērojami apgrūtināta, īpaši attiecībā uz:  **1) pakalpojumiem un pašu ieņēmumu izlietošanu** – gan Igaunijā, gan Lietuvā Ministru kabinets neveic ne kopīga valsts muzeju pakalpojumu saraksta apstiprināšanu, nedz – vēl jo vairāk – apstiprina individiduālus maksas pakalpojumu cenrāžus katram konkrētam muzejam. Abās minētajās Baltijas valstīs kultūras ministrs izdod visiem valsts muzejiem kopīgu iespējamo pakalpojumu sarakstu, savukārt muzeja izcenojumus nosaka konkrētā muzeja direktors vienpersoniski vai konsultējoties ar muzeja Padomi (ja tāda ir izveidota);  **2) nekustamie īpašumi** – Latvijas situācija ir līdzīgāka Igaunijā noteiktajai kārtībai, kur arī ir veikta valsts īpašumā esošo nekustamo īpašumu pārvaldīšanas un apsaimniekošanas centralizācija ar speciālas apsaimniekotājstruktūras – valsts kapitālsabiedrības – starpniecību. Būtiskā atšķirība – Igaunijā valsts muzeju – nodibinājumu juridiskais statuss ļauj uzkrāt pašu ieņēmumus ilgtermiņā, tos izmantojot arī kapitālieguldījumu segšanai;  **3) muzeju pārvaldība** – gan Igaunijā, gan Lietuvā valsts muzeju direktoriem likumā ir noteikts gan pilnvaru termiņš (pieci gadi), gan arī amatā iecelšanas kārtība (atklāts konkurss). Latvijā šāda pilnvaru termiņa nav.  ***Muzeju krājumu papildināšana ar dāvinājumiem***  Saskaņā ar Muzeju likuma 7.panta otro daļu viena no muzeja pamatfunkcijām ir krājuma komplektēšana, dokumentēšana, saglabāšana un pieejamības nodrošināšana. Muzeju likuma 10.panta pirmās daļas 5.punkts nosaka, ka muzejam ir tiesības slēgt civiltiesiskus darījumus, lai sekmētu krājuma papildināšanu, izpēti, kā arī citus darījumus, kas nepieciešami muzeja darbības nodrošināšanai. Ministru kabineta 2006.gada 21.novembra noteikumu Nr.956 „Noteikumi par Nacionālo muzeju krājumu” (turpmāk – MK noteikumi Nr.956) 27.1.apakšpunkts nosaka, ka muzeji Nacionālo muzeju krājumu papildina ar dāvinājumiem un pirkumiem.  Statistika liecina, ka muzeju krājumi galvenokārt tiek papildināti, iegūstot priekšmetus kā dāvinājumus (piemēram, 2018.gadā – 94,5% no kopējā jauniegūto priekšmetu skaita ir dāvinājumi). Saskaņā ar Latvijas valsts standarta LVS ISO 18461: 2018 „Starptautiskā muzeju statistika” 2.5.17.punktu ziedojums un dāvinājums ir „iegūšana, kam netiek tērēti līdzekļi no muzeja resursiem, un īpašumtiesību un juridiskā īpašuma maiņa”, savukārt iegūšana (2.5.2.punkts ) ir „process, kura rezultātā likumīgā ceļā tiek iegūts priekšmets muzeja krājuma papildināšanai, to nopērkot, saņemot kā dāvinājumu vai novēlējumu, pārņemot no iepriekšējā īpašnieka, iegūstot izrakumos vai ekspedīcijā”.  Korupcijas novēršanas un apkarošanas biroja interpretācijā uz kultūrvēsturiskiem priekšmetiem, kurus sabiedrība dāvina muzejiem krājuma papildināšanai ar mērķi izmantot kultūras, mākslas, zinātnes un izglītības veicināšanai ir attiecināms likuma „Par interešu konflikta novēršanu valsts amatpersonu darbā” 14.pants, kas nosaka ziedojumu pieņemšanas ierobežojumus publiskām vajadzībām. Šāda interpretācija muzejiem šobrīd rada vairākas problēmas: 1) muzeju darbiniekiem, kuri ir valsts amatpersonas, pieņemot krājumā priekšmetus kā dāvinājumus, veidojas interešu konflikts un viņi var tikt sodīti; 2) tiek sarežģīts krājuma papildināšanas process, veidojot papildu administratīvo slogu; 3) tiek grauta uzticība muzejam no sabiedrības puses, jo cilvēki vairumā gadījumu uzskata par savu pienākumu relikvijas vai unikālus priekšmetus nevis pārdot muzejam, bet dāvināt.  Šobrīd muzeji, kuri ir saņēmuši aizrādījumus par likuma „Par interešu konflikta novēršanu valsts amatpersonu darbā” pārkāpumiem attiecībā uz priekšmetu kā dāvinājumu pieņemšanu muzeja krājumā, risina problēmu dažādi: 1) ir pārtraukuši krājuma komplektēšanu šādā veidā; 2) priekšmeti krājuma papildināšanai tiek pirkti, tērējot muzeja budžeta līdzekļus, arī gadījumos, kad būtu iespējams to saņemt kā dāvinājumus; 3) muzeji katra dāvinājuma pieņemšanai prasa dibinātāja – visbiežāk pašvaldības – saskaņojumu, tādējādi radot pašvaldībai nelietderīgu noslodzi.  Pastāv risks, ka šo apgrūtinājumu dēļ muzeju darbinieki izvairīsies pildīt Muzeju likumā noteiktās funkcijas – papildināt muzeju krājumus, līdz ar to ir apdraudēts sistēmisks kultūrvēsturiskā mantojuma saglabāšanas process.  Muzeju likumā un likumā „Par interešu konflikta novēršanu valsts amatpersonu darbībā” ir atšķirīgs terminu „dāvana”, „dāvinājums” un „ziedojums” lietojums. Muzeju likuma 14.panta otrajā un trešajā daļā noteikts, ka valsts muzeji un pašvaldību muzeji var saņemt papildu finanšu līdzekļus, cita starpā arī no citiem avotiem ziedojumu un dāvinājumu veidā un, ja valsts muzeji un pašvaldību muzeji saņem ziedojumu vai dāvinājumu ar norādītu mērķi vai bez tā, tie atver speciālā budžeta kontu. Vienlaikus saskaņā ar likuma „Par interešu konflikta novēršanu valsts amatpersonu darbībā” 13.panta otro daļu un 14.panta pirmo daļu dāvana ir jebkurš mantisks vai citāda veida labums (tai skaitā pakalpojumi, tiesību piešķiršana, nodošana, atbrīvošana no pienākuma, atteikšanās no kādas tiesības, kā arī citas darbības, kuru rezultātā rodas kāds labums), kura tiešs vai netiešs guvējs ir valsts amatpersona, bet par ziedojumu minētā likuma izpratnē uzskatāma finanšu līdzekļu, preces vai pakalpojumu bezatlīdzības atvēlēšana (nodošana) noteiktiem mērķiem. Muzeju likuma 14.panta otro un trešo daļu interpretējot kopsakarā ar likuma „Par interešu konflikta novēršanu valsts amatpersonu darbībā” 14.panta pirmo daļu, ar Muzeju likuma terminiem „ziedojums un dāvinājums” uzskatāms „ziedojums” likuma „Par interešu konflikta novēršanu valsts amatpersonu darbībā” izpratnē.  ***Muzeju akreditācijas process***  Muzeju likuma 9.panta sestā daļa nosaka, ja muzejs, kuram ir pienākums akreditēties, akreditācijas procesā netiek akreditēts, tas gada laikā var atkārtoti pieteikties akreditācijai, ja ir novērstas akreditācijas procesā konstatētās nepilnības. Ja arī pēc atkārtotas pieteikšanās muzejs netiek akreditēts, muzeja dibinātājs pieņem lēmumu par muzeja likvidāciju vai reorganizāciju. Prakse pierāda, ka gadījumos, kad muzeji netiek akreditēti arī pēc atkārtotas dokumentu iesniegšanas, cēlonis visbiežāk ir muzeju vadības nekompetence un ilgstoša nespēja risināt problēmas muzeja pamatfunkciju īstenošanā. Līdz ar to gadījumā, ja muzejs netiek akreditēts, ir jānosaka, ka šādā gadījumā muzeja dibinātājs vērtē atbildīgo amatpersonu atbildību, nevis likvidē muzeju. Muzeja kā institūcijas likvidācija vai reorganizācija nav adekvāts risinājums muzeja vadošo amatpersonu nespējai pildīt savus amata pienākumus.  ***Nelikumīgi iegūtu kultūras un dabas priekšmetu komplektēšana***  2018.gada 1.novembrī Saeima pieņēma likumus „Par 1970.gada 14.novembra UNESCO Konvenciju par kultūras priekšmetu nelikumīgas ievešanas, izvešanas un īpašumtiesību maiņas aizliegšanu un novēršanu” un „Par 1995.gada 24.jūnija UNIDROIT Konvenciju par zagtajiem vai nelikumīgi ievestajiem kultūras priekšmetiem”. 2018.gada 22.februārī Latvija Republika parakstīja Eiropas Padomes Konvenciju par noziedzīgiem nodarījumiem, kas saistīti ar kultūras vērtībām. 1996.gada 17.decembrī Saeima pieņēma likumu „Par 1973.gada Vašingtonas konvenciju par starptautisko tirdzniecību ar apdraudētajām savvaļas dzīvnieku un augu sugām”. Pievienojoties šīm konvencijām un parakstot Latvijai saistošus starptautiskos līgumus Latvijas Republika ir apņēmusies stiprināt cīņu ar nelikumīgu kultūras un dabas priekšmetu apriti, līdz ar to ir nepieciešams precizēt Muzeju likuma normas, nosakot, ka krājuma komplektēšanas procesā ir jāievēro starptautiskās vienošanās, lai nepieļautu nelikumīgi iegūtu un pārvietotu kultūras un dabas vērtību iekļaušanu Nacionālajā muzeju krājumā, kā arī nodrošinātu nelikumīgas izcelsmes krājuma priekšmetu izņemšanu no Nacionālā muzeju krājuma.  ***Nacionālā krājuma priekšmetu atsavināšanas un izņemšanas process***  Muzeju likuma 13.panta astotā daļa nosaka, ka valsts vai pašvaldību muzejs ar Kultūras ministrijas starpniecību gadījumos, kad kāds cits muzejs nenodrošina Nacionālā muzeju krājuma priekšmeta saglabāšanu, var izteikt priekšlikumu attiecīgajam muzejam priekšmeta atsavināšanai un izņemšanai no tā krājuma, kā arī noteikts, ka valsts un pašvaldību muzejiem ir pirmpirkuma tiesības attiecīgā priekšmeta iegūšanā. Pašreizējā Muzeju likuma 13.panta astotās daļas redakcija ir neprecīza, jo pēc būtības paredz, ka muzeja priekšmetu no Nacionālā muzeju krājuma atsavina, nododot to muzejam, kurš ir izteicis priekšlikumu par atsavināšanu, nevis izņem to no Nacionālā muzeju krājuma. Savukārt privātīpašnieka īpašumā esošu Nacionālā muzeja krājuma priekšmetu valstij atsavināt nav tiesību. Līdz ar to ir jāprecizē minētais tiesiskais regulējums, nosakot, ka Kultūras ministrijai ir tiesības rosināt Nacionālā muzeja krājuma priekšmetu atsavināšanas procesu gadījumos, kad muzejs nenodrošina šo priekšmetu saglabāšanu. Tas nozīmē, ka ir iespēja priekšmetu atsavināt un nodot citam muzejam ne tikai gadījumos, kad kāds cits muzejs to rosina, bet arī veicot akreditācijas procesu vai pārraugot Nacionālo muzeju krājumu, par ko atbildīga ir Kultūras ministrija. Muzeju likuma 13.panta sestās daļas 2.apakšpunkts nosaka, ka, atsavinot kādu Nacionālā krājumā iekļauto kolekciju vai priekšmetu, tas vispirms ar Kultūras ministrijas starpniecību un tās atļauju jāpiedāvā citam akreditētam muzejam.  Savukārt Ministru kabineta 2006.gada 21.novembra noteikumu Nr.956 „Noteikumu par Nacionālo muzeju krājumu” (turpmāk – MK noteikumi Nr.956) III. nodaļa regulē Nacionālā muzeju krājuma priekšmetu atsavināšanu un izņemšanu no Nacionālā muzeju krājuma. MK noteikumu Nr.956 34.punkts nosaka, ja pēc atsavināšanas procedūras neviens muzejs nav pieteicies iegūt savā īpašumā atsavināmo Nacionālā muzeju krājuma priekšmetu, tad šo priekšmetu var izņemt no Nacionālā muzeja krājuma, ja izņemšana atbilst Muzeju likuma 13.panta septītajā daļā minētajiem kritērijiem.  Kultūras ministrija pēc priekšmeta atsavināšanas procedūras, ja tai seko priekšmeta izņemšana no Nacionālā muzeja krājuma, izdod rīkojumu par priekšmeta izņemšanu no Nacionālā muzeja krājuma (ņemot vērā Latvijas Muzeju padomes atzinumu). Ja kāds muzejs piesakās iegūt savā īpašumā atsavināmo Nacionālā muzeju krājuma priekšmetu, minētais muzeja priekšmets tiek atsavināts tikai par labu akreditētam muzejam.  Precizējums ir nepieciešams arī Muzeju likuma 13.panta septītajā daļā, kas nosaka gadījumus, kuros muzeja priekšmetu var izņemt no Nacionālā muzeju krājuma. MK noteikumu Nr.956 29.punkts nosaka kritērijus, pēc kādiem priekšmetu var atsavināt no muzeja īpašumā esošā Nacionālā muzeju krājuma. MK noteikumu Nr.956 34.punkts nosaka, ja mēneša laikā pēc sludinājuma publicēšanas dienas oficiālajā izdevumā „Latvijas Vēstnesis” neviens muzejs nepiesakās uz atsavināšanai piedāvāto priekšmetu, to izņem no Nacionālā muzeju krājuma, ja izņemšana atbilst Muzeju likuma 13.panta septītās daļas kritērijiem. Ņemot vērā, ka MK noteikumu Nr.956 29.4.apakšpunktā minētais atsavināšanas kritērijs nav salāgots ar izņemšanas kritēriju, ir jāpapildina Muzeju likums ar attiecīgo normu.  ***Atsevišķu terminu un jēdzienu lietojums likumā***  Pārskatot Muzeju likumu, ir konstatētas vairākas neprecizitātes vai nekonsekvence jēdzienu lietojumā, kas var radīt pārpratumus likuma attiecīgo daļu un pantu pielietojumā un interpretācijā:   1. regulējums vai nu attiecas uz Nacionālo muzeju krājumu, nevis tikai muzeja kolekcijām un atsevišķiem priekšmetiem, vai arī attiecas uz visiem muzejiem Muzeju likuma izpratnē, nevis tikai uz valsts un pašvaldības muzejiem; 2. regulējums attiecas uz autonomajiem muzejiem, kuri regulējumā nav iekļauti vai arī nav konkretizēti, ņemot vērā, ka autonomie muzeji tiek iedalīti divās kategorijās atkarībā no juridiskās formas; 3. regulējums attiecas nevis uz jebkuru kopkatalogu – datu bāzi, bet uz Nacionālā muzeju krājuma informācijas sistēmu.   ***Lai risinātu minētās problēmas, Likumprojekts paredz sekojošus regulējuma virzienus****:*  **(1) Likumprojekta 1. un 2.pants** paredz:  – veikt grozījumus Muzeju likuma 1.pantā, valsts muzeja definīcijā (6.punkts), saglabājot jau esošo valsts iestādes formu, un papildus nosakot jaunu – alternatīvu – valsts muzeju juridiskās darbības formu – atvasināta publiska persona, lai:  1) nodrošinātu muzeju darbībai gan valsts budžeta finansiālo atbalstu, gan dotu iespējas aktīvākai saimnieciskajai darbībai, līdzsvarojot abus finansējuma avotus un tādējādi garantējot sabiedrības interešu īstenošanu, nepakļaujot muzejus komercializācijas riskam;  2) atvieglotu muzeju saimniecisko un finanšu darbību – ņemot vērā, ka saskaņā ar Likuma par budžetu un finanšu vadību 5.panta devīto daļu Ministru kabinets ir pilnvarots izdot noteikumus tikai par valsts tiešās pārvaldes iestāžu sniegto maksas pakalpojumu cenrāžu apstiprināšanu – turpmāk publiskas atvasinātas personas gadījumā cenrādi apstiprinās statūtos, nolikumos, reglamentos vai līgumos paredzētajā kārtībā muzeja direktors (sk. arī spēkā esošā Muzeju likuma 10.panta ceturto daļu). Tāpat atvasinātas publiskas personas gadījumā valsts budžeta dotācija tiek piešķirta ar transferta starpniecību, ļaujot brīvāk operēt ar finanšu līdzekļiem, tajā skaitā pašu ieņēmumu izlietojumu.  Šādas juridiskās darbības formas ieviešana būtiski efektivizēs valsts muzeju funkciju veikšanu, nodrošinot kultūras mantojuma un atsevišķos gadījumos arī unikālu kultūrvēsturisku un arhitektūras pieminekļu saglabāšanu, sniedzot maksimālo labumu sabiedrībai un sekmējot objekta ilgtspējīgu attīstību.  Valsts muzejam – atvasinātai publiskai personai nav paredzētas tiesības izveidot autonomu muzeju.  Saskaņā ar Muzeju likuma 3.panta otro daļu kultūras ministrs ar Kultūras ministrijas starpniecību īsteno funkcionālo pārraudzību publiskajos muzejos. Savukārt valsts muzejs – atvasinātas publiska persona padotība un institucionālā vadība atradīsies tā ministra institucionālā pārraudzībā, kurš ir atbildīgs par attiecīgo jomu.  Valsts muzeja – atvasinātas publiskas personas autonomā kompetence attiecībā uz pamatfunkciju realizēšanu ir noteikta Muzeju likuma 7.panta otrajā daļā, savukārt valsts muzeja – atvasinātas juridiskas personas autonomā kompetence budžeta veidošanā un apstiprināšanā tiek noteikta Likumprojekta 4.pantā, kas paredz papildināt Muzeja likuma 10.pantu ar 9.punktu.  Vienlaikus paredzēts no valsts muzeja definīcijas izņemt valsts muzeja kā publiskas aģentūras juridisko formu, ņemot vērā to, ka praksē neeksistē muzeji šādā juridiskajā formā.  – papildināt Muzeju likuma 1.panta terminus ar terminu „muzeja krājuma komisija”, lai novērstu identificēto pretrunu ar likuma „Par interešu konflikta novēršanu valsts amatpersonu darbā” 14.pantu, skaidri definējot, ka muzeja krājuma komisija likuma „Par interešu konflikta novēršanu valsts amatpersonu darbā” kontekstā uzskatāma par institūciju, kurai tiek deleģētas koleģiālas institūcijas funkcijas un līdz ar to ir tiesības vērtēt muzejiska un muzeja priekšmeta dāvinātāja attiecības ar muzeju.  **(2)** **Likumprojekta 3.pants** precizē muzeju akreditācijas kārtību paredzot, ka gadījumā, ja muzejs divas reizes netiek akreditēts, tiek izvērtēta atbildīgo amatpersonu rīcība un muzeja dibinātājs pieņem lēmumu attiecībā uz muzeja turamāko darbību, nevis pieņem lēmumu par tā reorganizāciju vai likvidāciju.  **(3)** **Likumprojekta 4.pants**:  **–** risina muzeju pārvaldības jautājumus, papildinot Muzeju likuma 10.pantu ar jaunu punktu, kas paredz muzejiem tiesības izveidot krājuma komisiju un konsultatīvu muzeja padomi;  **–** risina muzeju pārvaldības jautājumus, papildinot Muzeju likuma 10.pantu ar jaunu punktu, kas paredz valsts muzejiem – atvasinātām publiskām personām tiesības apstiprināt konsultatīvās muzeja padomes sastāvu un nolikumu, muzeja budžetu un muzeja sniegto maksas pakalpojumu cenrādi.  Pēc Valsts sekretāru 2019.gada 4.jūlija sanāksmes protokollēmuma (prot. Nr.26 47.§) „Par normatīvo aktu skaitu un to projektu kvalitāti” 3.punktā dotā uzdevuma (lai mazinātu normatīvismu, Tieslietu ministrijai kopīgi ar Finanšu ministriju un pārējām ministrijām, izvērtēt iespējas nevirzīt apstiprināšanai Ministru kabineta sēdē normatīvos tiesību aktus, kas nosaka maksas pakalpojumu cenrāžus, bet to apstiprināšanu atstāt ministra kompetencē, un līdz 2019.gada 1.novembrim Valsts sekretāru sanāksmē informēt par izvērtēšanas rezultātiem un iespējamiem risinājumiem) un ņemot vērā Tieslietu ministrijas sagatavoto informatīvo ziņojumu „Par maksas pakalpojumu cenrāžiem”, secināms, ka, pastāvot vairākiem riskiem, un izvērtējot sagaidāmo ieguvumu ar ieguldāmajiem administratīvajiem un cilvēkresursiem jaunu procesu ievadīšanā, nav lietderīgi mainīt esošo kārtību par valsts tiešās pārvaldes iestāžu sniegto maksas pakalpojumu cenrāžu apstiprināšanu. Attiecīgi, nemainot vispārīgo kārtību, izvērtēta iespēja muzeja direktoram kā atbildīgai personai par finanšu līdzekļiem, noteikt pakalpojuma izmaksas un apstiprināt maksas pakalpojumu cenrādi.  – precizē regulējumu attiecībā uz muzeju tiesībām izvest muzeja kolekcijas priekšmetus ārpus valsts, kā arī muzeju tiesībām atsavināt vai izņemt priekšmetus no muzeja krājuma, nosakot, ka tas attiecas uz visiem Nacionālā muzeju krājuma priekšmetiem.  **(4) Likumprojekta 5.pants** risina muzeju pārvaldības jautājumus ar grozījumiem Muzeju likuma 11.pantā, valsts muzeju direktoriem ieviešot amata pilnvaru termiņu uz pieciem gadiem (neierobežojot termiņu skaitu), nosakot atlases procedūru, kā arī kārtību, kādā darba attiecības pēc termiņa beigām tiek pagarinātas vai pārtrauktas. Likumprojekta 9.pants attiecībā uz Muzeju likuma pārejas noteikumu 7.punktu paredz, ka amata pienākumu termiņa uzskaite (pieci gadi) sākas no dienas, kad attiecīgā likuma norma stājusies spēkā. Likumprojekta 5.pantā noteiktais amata pilnvaru termiņa ierobežojums uz pieciem gadiem nav attiecināms uz valsts muzeja, kas ir iestādes struktūrvienība, direktoru vai vadītāju. Valsts muzeja, kas ir iestādes struktūrvienība, direktoru vai vadītāju pieņem un atbrīvo no darba attiecīgā iestāde darba tiesiskās attiecības vai valsts civildienesta tiesiskās attiecības regulējošajos normatīvajos aktos noteiktajā kārtībā.  **(5) Likumprojekta 6.pants** precizēnosacījumus, saskaņā ar kuriem izmantojams Nacionālais muzeju krājums:  **–** nosaka muzeju atbildību, veidojot un papildinot Nacionālo muzeju krājumu, lai nepieļautu nelikumīgi pārvietotu un iegūtu kultūras un dabas vērtību iekļaušanu Nacionālajā muzeju krājumā;  **–** risina Nacionālā muzeju krājuma priekšmeta saglabāšanu gadījumos, kad muzejs to nespēj nodrošināt, atsavinot priekšmetu no muzeja krājuma un nododot to citam muzejam vai izņemot no muzeja krājuma;  **–** precizē tiesisko regulējumu par akreditēto autonomo muzeju krājuma iekļaušanu Nacionālajā muzeju krājumā atkarībā no juridiskās formas;  **–** precizē Nacionālā muzeju krājuma iekļaušanu Nacionālajā muzeju krājuma kopkataloga informācijas sistēmā.  **(6) Likumprojekta 7.pants** nosaka, ka valsts muzeji – atvasinātas publiskas personas – var saņemt valsts budžeta līdzekļus noteiktu valsts pārvaldes funkciju vai uzdevumu nodrošināšanai.  **(7) Likumprojekta 8.pants** definē nosacījumus attiecībā uz to valsts muzeju īpašumiem, kas darbosies atvasinātas publiskas personas statusā, nosakot, ka muzejam var piederēt kustamais, nekustamais un intelektuālais īpašums, kā arī cita manta, kuru veido dāvināta, ziedota, mantota, bez atlīdzības īpašumā nodota, par paša līdzekļiem un par valsts budžeta līdzekļiem iegādāta kustama un nekustama manta, kā arī finanšu līdzekļi Latvijā un ārvalstīs, un precizējot, ka muzeja krājuma nevar atrasties muzeja īpašumā – tikai valdījumā.  **(8)** **Likumprojekta 9.pants (pārejas noteikumi)** ietver regulējumu attiecībā uz valsts muzeja direktora vai vadītāja amata termiņa ierobežojuma (pieci gadi) notecējuma sākumu (no Likumprojekta spēkā stāšanās brīža), kā arī paredz Ministru kabinetam tiesības atbilstoši Valsts pārvaldes iekārtas likuma 15.panta trešās daļas 1.punktam reorganizēt jau pastāvošu valsts muzeju – publisku iestādi pārveidot par atvasinātu publisku personu. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts sadaļā par valsts muzeju juridiskās formas maiņu var tieši attiekties uz 16 valsts dibinātiem un uzturētiem muzejiem (no tiem – Kultūras ministrijas padotībā ir 9 muzeji (tostarp Nacionālās kultūras mantojuma pārvaldes struktūrvienība „Latvijas Arhitektūras muzejs”), 7 valsts muzeji atrodas to ministriju administratīvajā pakļautībā, kuru darbības politikas mērķi ir saistīti ar muzeja profilu un misiju). Pārējie Muzeju likuma grozījumi attieksies uz visiem akreditētajiem muzejiem. Likumprojekts netieši attiecas uz visu sabiedrību – muzeju sniegto pakalpojumu saņēmējiem. |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | |
| Rādītāji | 2020 | | Turpmākie trīs gadi (*euro*) | | | | | |
| 2021 | | 2022 | | | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | | izmaiņas, salīdzinot ar vidēja termiņa budžeta ietvaru 2023.  gadam |
| 1 | 2 | 3 | 4 | 5 | 6 | 7 | | 8 |
| 1. Budžeta ieņēmumi | 0 | 0 | 0 | 0 | 0 | | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | | 0 | 0 |
| 1.2. valsts speciālais budžets | 0 | 0 | 0 | 0 | 0 | | 0 | 0 |
| 1.3. pašvaldību budžets | 0 | 0 | 0 | 0 | 0 | | 0 | 0 |
| 2. Budžeta izdevumi | 0 | 0 | 0 | 0 | 0 | | 0 | 0 |
| 2.1. valsts pamatbudžets | 0 | 0 | 0 | 0 | 0 | | 0 | 0 |
| 2.2. valsts speciālais budžets | 0 | 0 | 0 | 0 | 0 | | 0 | 0 |
| 2.3. pašvaldību budžets | 0 | 0 | 0 | 0 | 0 | | 0 | 0 |
| 3. Finansiālā ietekme | 0 | 0 | 0 | 0 | 0 | | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | | 0 |
| 3.2. speciālais budžets | 0 | 0 | 0 | 0 | 0 | 0 | | 0 |
| 3.3. pašvaldību budžets | 0 | 0 | 0 | 0 | 0 | 0 | | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | | 0 |
| 5. Precizēta finansiālā ietekme | X | 0 | X | 0 | X | 0 | | 0 |
| 5.1. valsts pamatbudžets | 0 | 0 | 0 | | 0 |
| 5.2. speciālais budžets | 0 | 0 | 0 | | 0 |
| 5.3. pašvaldību budžets | 0 | 0 | 0 | | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Likumprojekts tiks īstenots Kultūras ministrijas, Iekšlietu ministrijas, Aizsardzības ministrijas, Zemkopības ministrijas, Izglītības un zinātnes ministrijas, Veselības ministrijas, Vides aizsardzības un reģionālās attīstības ministriju esošo valsts budžeta līdzekļu ietvaros. Jaunā valsts muzeja darbības forma – atvasināta publiska persona netiek noteikta kā obligāta, kas nozīmē, ka muzeji sadarbībā ar ministrijām izlemj par šādas juridiskās formas piemērošanu vai nepiemērošanu attiecīgajam muzejam (piemēram, Iekšlietu ministrija norāda, ka attiecībā uz Latvijas Ugunsdzēsības muzeju ir paredzēts saglabāt esošo institucionālo padotības formu un finansēšanas kārtību, un attiecīgi, Latvijas Ugunsdzēsības muzeju nav paredzēts reorganizēt, pārveidojot par atvasinātu publisku personu). Valsts dibinātos muzejus pārveidojot par atvasinātām publiskām personām, valsts budžeta ieņēmumos un izdevumos tiek uzrādīts tikai valsts budžeta dotācijas apmērs, ko piešķir muzejiem noteikto funkciju īstenošanai, kā rezultātā kopējie ministriju izdevumi un ieņēmumi samazinās par attiecīgā muzeja plānoto pašu ieņēmumu daļu. Tas atspoguļosies arī valsts budžeta izdevumu statistikā, attiecīgi samazinot ikgadējos izdevumus kultūrai. Proti – no valsts budžeta viedokļa fiskāla ietekme ir nulle – par attiecīgā muzeja pašu ieņēmumu daļu tiek izslēgta arī valsts budžeta izdevumu daļa. | | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Likumprojekts šo jomu neskar. | | | | | | | |
| 8. Cita informācija | Nav | | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Lai nodrošinātu Likumprojekta spēkā stāšanos, papildus nepieciešami grozījumi šādos likumos, kas virzāmi vienlaicīgi ar Likumprojektu:   1. likumprojekts „Grozījumi Kultūras institūciju likumā” (VSS-1157) – grozījumi, kā valsts kultūras institūcijas nosakot arī atvasinātas publiskas personas; 2. likumprojekts „Grozījums Uzņēmumu ienākuma nodokļa likumā” (VSS-1158) – grozījums 12.pantā, paredzot tiesības piemērot atvieglojumus par valsts muzejiem – atvasinātām publiskām veiktajiem ziedojumiem.   Minētie likumprojekti ir izstrādāti un tiek virzīti vienlaikus ar Likumprojektu.  Saistībā ar Likumprojektu nepieciešams veikt grozījumus arī šādos Ministru kabineta noteikumos:   1. Ministru kabineta 2006.gada 21.novembra noteikumi Nr.956 „Noteikumi par Nacionālo muzeju krājumu”; 2. Ministru kabineta 2006.gada 27.jūnija noteikumi Nr.532 „Muzeju akreditācijas noteikumi”. |
| 2. | Atbildīgā institūcija | Kultūras ministrija. |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | **Saskaņā ar 2017.gada 19.maija Eiropas Padomes Konvenciju par noziedzīgiem nodarījumiem (Latvija to parakstījusi 2018.gada 22.novembrī)** Latvijas Republikai ir saistošas Konvencijas normas. |
| 2. | Citas starptautiskās saistības | Saskaņā ar 1970.gada 14.novembra UNESCO Konvenciju par kultūras priekšmetu nelikumīgas ievešanas, izvešanas un īpašumtiesību maiņas aizliegšanu un novēršanu (Latvija tai pievienojusies 2018.gada 1.novembrī) Latvijas Republikai kā konvencijas dalībvalstij jānodrošina, lai minētās konvencijas prasības tiktu īstenotas.  Saskaņā ar 1995.gada 24.jūnija UNIDROIT Konvenciju par zagtajiem vai nelikumīgi ievestajiem kultūras priekšmetiem (Latvija tai pievienojusies 2018.gada 1.novembrī) Latvijas Republikai kā konvencijas dalībvalstij jānodrošina, lai minētās konvencijas prasības tiktu īstenotas.  Saskaņā ar 1973.gada 3.marta Vašingtonas konvenciju par starptautisko tirdzniecību ar apdraudētajām savvaļas dzīvnieku un augu sugām (Latvija tai pievienojusies 1996.gada 17.decembrī) Latvijas Republikai kā konvencijas dalībvalstij jānodrošina, lai minētās konvencijas prasības tiktu īstenotas. |
| 3. | Cita informācija | Nav |

|  |  |  |  |  |
| --- | --- | --- | --- | --- |
| **1. tabula Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | **2017.gada 19.maija Eiropas Padomes Konvencija par noziedzīgiem nodarījumiem** | | | |
| A | B | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Likumprojekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja Likumprojekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| IV.sadaļas 20.panta h. un i. punkti | Likumprojekta 6.pants (Muzeju likuma 13.panta septītās daļas 3.punkts) | *Tiesību norma ieviesta pilnībā* | | *Likumprojekts stingrākas prasības neparedz* |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Likumprojekts šo jomu neskar. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Likumprojekts šo jomu neskar. | | | |
| Cita informācija | Nav | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | 1970.gada 14.novembra UNESCO Konvencija par kultūras priekšmetu nelikumīgas ievešanas, izvešanas un īpašumtiesību maiņas aizliegšanu un novēršanu.  1995.gada 24.jūnija UNIDROIT Konvencija par zagtajiem vai nelikumīgi ievestajiem kultūras priekšmetiem.  1973.gada 3.marta Vašingtonas konvencija par starptautisko tirdzniecību ar apdraudētajām savvaļas dzīvnieku un augu sugām. | | | |
| A | B | | C | |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā | |
| UNESCO Konvencijas 7.panta a) punkts | Likumprojekta 6.pants (Muzeju likuma 13.panta otrā prim daļa) | | Tiek izpildītas pilnībā. | |
| UNIDROIT Konvencijas II.nodaļas 3.panta 7.punkta d) punktu | Likumprojekta 6.pants (Muzeju likuma 13.panta otrā prim daļa) | | Tiek izpildītas pilnībā. | |
| Vašingtonas konvencijas VIII pants | Likumprojekta 6.pants (Muzeju likuma 13.panta otrā prim daļa) | | Tiek izpildītas pilnībā | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | Nav pretrunā | | | |
| Cita informācija | Nav | | | |

|  |  |  |
| --- | --- | --- |
| VI. Sabiedrības līdzdalība un komunikācijas aktivitātes | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība tika nodrošināta atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā”, Likumprojektu 2019.gada 26.novembrī ievietojot Kultūras ministrijas tīmekļvietnes [www.km.gov.lv](http://www.km.gov.lv) sadaļā „Sabiedrības līdzdalība”. Sabiedrības pārstāvji tika aicināti līdzdarboties Likumprojekta izstrādē, līdz 2019.gada 11.decembrim rakstiski sniedzot viedokli par Likumprojektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. |
| 2. | Sabiedrības līdzdalība projekta izstrādē | Likumprojekts tika izstrādāts sadarbībā ar Latvijas Muzeju padomi un Baltijas Muzeoloģijas veicināšanas biedrību. Papildus sabiedrības pārstāvji tika aicināti līdzdarboties Likumprojekta izstrādē, līdz 2019.gada 11.decembrim rakstiski sniedzot viedokli par Likumprojektu atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 5. un 7.4.1 punktam. |
| 3. | Sabiedrības līdzdalības rezultāti | Likumprojekta izstrādes procesā notikušas plašas konsultācijas ar muzeju nozari un nozares nevalstiskajām organizācijām, kā arī par priekšlikumiem saņemts atsevišķu pašvaldības muzeju atbalstošs viedoklis. Priekšlikumi atbalstīti Latvijas Muzeju padomes 2019.gada 22.februāra sēdē, kā arī Baltijas Muzeoloģijas veicināšanas biedrības 2019.gada 22.marta rīkotajā diskusijā (pārstāvēti visi valsts muzeji un muzeju nozares nevalstiskās organizācijas).  2019.gada 12.decembrī viedoklis par Likumprojektu tika saņemts no Latvijas Muzeju padomes, kura ierosināja Likumprojekta 1.pantā noteikt, ka muzeja krājuma komisijas sastāva apstiprināšana ir muzeja direktora (vadītāja) kompetence, Likumprojekta 3., 4. un 5.pantu precizēt redakcionāli, kā arī Likumprojekta 5.pantā paredzēt, ka muzeja direktors (vadītājs) apstiprina muzeja konsultatīvās padomes sastāvu un nolikumu, Likumprojekta sākotnējās ietekmes novērtējuma ziņojuma (anotācijas) I sadaļas 2.punktu papildināt ar atsauci uz 1973.gada 3.marta Vašingtonas konvenciju „Konvencija par starptautisko tirdzniecību ar apdraudētajām savvaļas dzīvnieku un augu sugām” un Likumprojekta sākotnējās ietekmes novērtējuma ziņojuma (anotācijas) III sadaļu papildināt, norādot ietekmi arī uz citu ministriju pakļautībā esošajiem valsts muzejiem. Latvijas Muzeju padomes ierosinājumi ņemti vērā, atbilstoši precizējot Likumprojektu un Likumprojekta sākotnējās ietekmes novērtējuma ziņojumu (anotāciju). Sabiedrības līdzdalības rezultātā citi sabiedrības pārstāvju viedokļi par Likumprojektu noteiktajā termiņā netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Kultūras ministrija, Latvijas Muzeju padome. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts paredz jaunu valsts muzeja juridisko statusu – atvasināta publiska persona. Šāda juridiskās darbības forma netiek noteikta kā obligāta un Likumprojektā arī nav paredzēti termiņi reorganizācijai, līdz ar to uz Likumprojekta virzības brīdi nav prognozējama būtiska ietekme uz pārvaldes funkcijām un institucionālo struktūru. |
| 3. | Cita informācija | Nav |

Kultūras ministrs N. Puntulis

Ratniece 67330304

[Daina.Ratniece@km.gov.lv](mailto:Daina.Ratniece@km.gov.lv)

v\_sk = 7435